टेस्टबाट आमिरको संन्यास
तीव्र गतिका पाकिस्तानी बलर मोहम्मद आमिरले शुक्रबार सीमित ओभरको खेलमा ध्यान केन्द्रित गर्न टेस्ट क्रिकेटबाट संन्यास घोषणा गरेका छन् । ‘स्पट फिक्सिङ’ ले बदनाम भएको ९ वर्षे करिअरमै उनले यस्तो घोषणा गरेका हुन् ।
कराँची — तीव्र गतिका पाकिस्तानी बलर मोहम्मद आमिरले शुक्रबार सीमित ओभरको खेलमा ध्यान केन्द्रित गर्न टेस्ट क्रिकेटबाट संन्यास घोषणा गरेका छन् । ‘स्पट फिक्सिङ’ ले बदनाम भएको ९ वर्षे करिअरमै उनले यस्तो घोषणा गरेका हुन् ।उनलाई वसिम अक्रमपछि देशकै उत्कृष्ट बाँयाहाते तीव्र गतिका बलर मानिन्छन् । २७ वर्षीय उनी परम्परागत संरचनाबाट बाहिर निस्कन चाहन्छन् । ‘उच्च र परम्परागत संरचनाको खेलमा पाकिस्तानको प्रतिनिधित्व गर्न पाउँदा सम्मान हो,’ पाकिस्तानी क्रिकेट बोर्डले आमिरको भनाई उधृत गर्दै विज्ञप्ति जारी गरेको छ, ‘लामो संरचनाबाट अलग हुने निर्णय गरेको छु । त्यसैले हाइट बल क्रिकेटमा केन्द्रित हुनेछु ।’इंग्लिस सिजनमा एसेक्सबाट खेल्ने सम्झौता गरेकाले उनी हाल इंग्ल्यान्डमा छन् । उनले १७ वर्षको छँदै सन् २००९ मा गेलमा भएको आफ्नो पहिलो टेस्टमा श्रीलंकाविरुद्ध ६ विकेट लिँदै आकर्षक सुरुआत गरेका थिए । त्यस वर्ष उनले इंग्ल्यान्ड भ्रमणमा सनसनीपूर्ण प्रदर्शन गरे । तटस्थ भूमिमा अस्ट्रेलियाविरुद्ध दुई टेस्टको शृंखला बराबरी गर्दा उनले लिड्समा ७ विकेट लिएका थिए । उनले इंग्ल्यान्डविरुद्ध ४ टेस्टमा २० विकेट लिए । तर, ट्याबलोइड पत्रिकाले रहस्य खोलेको स्पट–फिक्सिङमा उनी संलग्न भएको पाउँदा स्तब्ध भएको थियो । उनीसहित टेस्ट कप्तान सलमान बट र नयाँ बलका सहकर्मी मोहम्मद आसिफले लर्ड्समा भएको टेस्टमा निरन्तर नो बल फाल्नलाई अवैध रूपमा पैसा लिएका थिए । बेलायती अदालतले तीनैलाई कम्तीमा ५ वर्ष प्रतिबन्ध लगाएको थियो । आमिर सन् २०१६ मा पाकिस्तानी टिममा फर्किए ।उनले ३६ टेस्टमा ११९ विकेट लिएका छन् । उनले अन्तिम टेस्ट यही वर्षको सुरुमा दक्षिण अफ्रिकाविरुद्ध खेलेका थिए । वेस्ट इन्डिजविरुद्ध अप्रिल २०१७ मा गरेको ६–४४ को प्रदर्शन उनको उत्कृष्ट बलिङ हो । उनले पाकिस्तानबाट एकदिवसीय र ट्वान्टी–२० अन्तर्राष्ट्रिय खेल्ने प्रतिवद्धता व्यक्त गरेका छन् ।‘बाँकी समय पाकिस्तानका लागि खेल्ने मेरो चाहना हो । शारीरिक रूपमा राम्रो अवस्थामा रहेर टिमलाई आईसीसी ट्वान्टी–२० (अस्ट्रेलिया) सहित आगामी चुनौतीमा योगदान दिन चाहन्छु,’ उनले भने, ‘यो निर्णय लिनु त्यति सजिलो थिएन, लामो समय विचार गरेको थिएँ तर आईसीसी वर्ल्ड टेस्ट च्याम्पियनसिप चाँडै सुरु हुँदै छ र पाकिस्तानमा निकै आकर्षक तीव्र गतिका युवा बलरहरू आइरहेका छन् । त्यसैले यो नै टेस्ट क्रिकेटबाट अलग्गिने छनोटका लागि सही समय हो भन्ने लाग्यो ।’